**IPC Exeter 2015. április 26. – május 9.**

2015 április 26-án a délutáni órákban érkeztünk meg Exeterbe. Szállásunk a város csendesebb környékén volt, közel a belvároshoz, az Exe folyóhoz és az iskolánkhoz.

A legtöbb napunk délelőttje tanítással telt. Tanárunk Kim folyamatosan azon volt, hogy a nyelvtani gyakorlatok mellett elsajátítsuk az angol szleng kifejezéseknek azon formáit, amit a mindennapi közéletben használnak társalgás során az emberek. Emellett ügyelt arra, hogy a különböző kultúrákból érkezők egymással megismerkedjenek és folyamatosan beszéljenek. A társalgás állandó és nélkülözhetetlen volt, hiszen meg kellett magunkat értetni a lehető legtöbb szituációban.

Időnként városnézésre, ill. a környék megismerésére is volt lehetőségünk, hiszen délutánonként a tanítás után sétálhattunk Exeterben valamint kirándulni is elvittek bennünket. Így ismerhettük meg a csodálatos Dartmoor Nemzeti Parkot, Tintangel kisvárosát a Kelta-tenger partján, az egykori Arthur király szülőhelyét és kastélyát. Láthattuk Dartington kastélyparkját, Boscastle kikötővárosát az Atlanti-óceánnal. Ellátogattunk Exmouth-i kastélyparkba, Topsham halászfaluba és természetesen Exeter történelmi belvárosát. A legtöbb esetben idegenvezető volt velünk és tájékoztatott bennünket minden információról.

Az eltelt két hétben nem csak látnivalókban és nyelvi képzésben volt részünk, de kultúrákat is megismertünk, ill. kapcsolatokat is kialakítottunk a csoportunkban lévő új barátainkkal. Három olasz informatika tanárral, egy spanyol angol szakos tanárnővel és három török matematika tanárral. Távolabbi jövőben elképzelésem szerint a velük való kapcsolat fenntartása, megőrzése és elmélyítése fokozatos lehet és talán partnerintézményünk is lehet az ő iskolájuk számunkra. Bízva és remélve, hogy egy későbbi alkalommal találkozhatunk velük, tovább mélyíthetjük a nemzetek közötti barátságot és kultúráink közötti ismeretek elmélyítését.

Megítélésem szerint az eltelt két hét igen hasznos volt mindannyiunk számára. Nyelvi tudásunk elmélyült, szavak ismerete rögzült, az új információk pedig az angol környezetben erősebben bevésődtek. Módszertani szempontból a nyelv tanulásának a leghatékonyabb eszköze, ha anyanyelvi környezetben tanulhat valaki. Személyes véleményem, ha újból adódna lehetőség biztosan újra jelentkeznék és kapcsolatokat alakítanék ki, hisz eredetileg is ez a célja ennek a pályázatnak. Nyelvi tudásom és szókincsem bővült. Ezért is tartom jónak és számomra fontosnak a további pályázatokon való részvételt.